《次韵子瞻题泗州监仓东轩二首》
宋代·苏辙

肩舆袅袅渡浮梁，吏隐知君寄一仓。
十里遥看飞皂盖，小轩相对有壶浆。
清霄往往投车辖，永日霏霏散篆香。
留滞淮南久仍乐，莫年何意复为郎。
万斛尘飞日为霾，无心退食自成斋。
梅生红粟初迎腊，鱼跃银刀正出淮。
卧病空看帆度碛，诵诗犹记雪填阶。
夹河南北俱形胜，且借高城作两崖。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。